**Есетова Роза Еркебулановна**

**«QAZGUU School.Qst» ЖЖС,**

**қазақ тілі мен әдебиеті пәні мұғалімі**

**Қостанай қаласы**

Шағын әңгіме шебері Бейімбет Майлиннің шығармаларындағы портрет пен мінездеудің рөлі

ХХ ғасырдың басындағы көркем әдебиеттің шебер өкілі, әдебиеттің барлық саласында, әсіресе, проза жанрында елеулі еңбек қалдырған, жүздеген өлеңнің, шебер әңгімелердің, сахнадан түспейтін пьесалар мен фельетондардың авторы – Бейімбет Майлин.

Ғалым Қайнекен Жармағамбетов өз еңбегінде қаламгерге мынадай баға береді: «Бейімбет етектен тартар ескілікті өткір сатираның жебелі найзасымен түйреді, түзелер мінді жылы юмор арқылы сықақтады. Енді бір топ шығармасында өткен заманның қасіретті оқиғаларын алға тартып, келмеске кеткен көріксіз күндерге халық атынан қатал үкім шығарып отырды. Бейімбет – ауылды советтендіру жылдарында өзі де, қаламы да тыным таппаған, өмір жаңалығын ұмыт өткізбеген, әдебиетіміздің ең актуалды тақырыптарына өлең, поэма, очерк, әңгіме, повесть, фельетон, пьеса, скетчтерді туындатқан жазушы» [1, 4 бет]. Бейімбет творчествосының басты тақырыбы – кеңестік ауыл, кеңес адамдары өміріне тән жаңа ұғым, кеңестік сана тудырған жаңа қарым-қатынас. Бейімбет – халық өмірін, шаруа психологиясын кәнігі білетін жазушы.

Бейімбеттің өмірі мен шығармашылығы туралы талай сыншы, әдебиетші, ғалымдар туындылар, мақалалар, естеліктер арнады. Мысалы, С.Қожамқұлов «Бейнесі жүрегімде», Ә.Сәрсенбаев «Қарапайым қазақ екен-ау», Қ.Жұмалиев «Ұлық болсаң, кішік бол», С.Құдаш «Егіздің сыңарындай едік», А.Тоқмағанбетов «Шоқ жұлдыз», М.Қаратаев «Естелік сыры», З.С.Кедрина «Ұмытылмас есім», М.Хакімжанова «Ұмытылмас ұстаз» және тағы басқалары.

Ғалым Б.Наурызбаевтың пікірінше, жазушы күрес пен жеңіс күндерінің ұмытылмас уақиғаларын өз әңгімелерінде молынан қамтуға құлаш ұрды. Тарихи дамудың алып қарқынынан кейін қалмау үшін де, жаңа өмірге тән қаулаған жаңалықты дер кезінде байқап, өмірдің көркем шежіресін жасау үшін де әңгіме жанрының оңтайлығы Бейімбеттің назарын аударды, қатты қызықтырды. Оның әңгіме жанрында өнік жазуының бір себебі осында деп білеміз. Автор қаламынан 1915-1935 жылдар арасында туған көркем әңгімелерінде қазақ кедейлерінің революцияға дейінгі жай-күйі; революция жеңісінен кейінгі жылдардағы тап тартысы; советтік құрылыс пен мәдениет революциясының жеңістері, қазақ кедейінің сана-сезімінің ояну-жетілу процесі, өмірде, тұрмыста ескі мен жаңаның тартысы, жаңаның мерейінің үстемдігі молынан қамтылады [2, 102-103 бет].

Ғабит Мүсірепов өзінің «Әдебиетіміздің жарық жұлдызы» атты мақаласында қаламгерге мынадай баға береді: «Майлиннің ілуде бір адамда ғана боларлық еңбекқорлығы мен іске қабілеттілігі тұстарын таң-тамаша қалдыратын. Талантпен тізе қосқан еңбек аумағы мол, маңызы баға жетпес қымбат көркем мұраны бізге сый етті. Ол өзінің дарынының бүкіл күш-қарымын, өзінің бүкіл ой-назарын осы заман тақырыбына жұмылдырды. Бір жағынан алғанда оның творчествосын қазақ жеріндегі советтік өмірдің алғашқы жиырма жылдығының шежіресі деп айтуға болады» [3, 4 бет].

 Бейімбеттің шығармаларынан сонау замандағы ауылдың бейнесі, кедейдің күйбең тіршілігі, артельдің жұмысы, байлардың кедейлерді қанауы, кедейлердің жарқын болашағына деген сенім анық байқалады. Ол өз заманының ащы шындығын нақышты, орамды тілімен бейнелеген. Оның «Күлпаш», «Көшпелі махаббат», «Талақ», «Қара шелек», «Айранбай», «Даудың басы – Даурабайдың көк сиыры», «Сары ала тон», «Баянсыз бақ», «Кәдір түнгі керемет» атты шығармаларын кедейлердің тағдырына арналған галлерея деп тануға болады.

Бейімбет Майлиннің шығармаларында портрет пен мінездеу көп кездеседі. Әсіресе, қаламгер мінездеудің тура және жанама мінездеулердің түрлерін шебер қолданады.

Бейімбет Майлин қазақ кедейінің бейнесін бұрын соңды болмаған қалыпта, кең, терең мағынада суреттеп, сол кездің ащы шындығын, бай мен кедейдің әлеуметтік теңсіздігін өткір тілімен шығармалары арқылы суреттеді. Бейімбеттің ауыл өмірінің ішкі сырына үңіле қарап, қанаушы таптардың озбырлық әрекеттерін әшкерелеген шығармасы – «Күлпаш» әңгімесі. Бұл әңгімеде малды мен әлдінің мейірімсіздігін, күйеуі Мақтұм мен жалғыз баласы Қалидың аштан өлгенін көріп зарланған Күлпаштың қасіреті суреттеледі [1, 24 бет]. Күлпаш әңгімесінде сол кездегі аштықтың айқын суреті Күлпаштың, Мақтымның портреті арқылы бейнеленген: «Үстінде, өрім-өрім болған соң әр жерінен бір түйіп қойған ескі көйлек тон, оның сыртында тозығы жетіп тулаққа айналған қысқа ескі тон, басында селдіреген көне бөкебайдың жұрнағы. Бет-аузы көнектей ісік; ... қаудырлап қатқан жаман тымақ, аяғында қоңыраушасынан басылған жаман етік; мойнында дорбасы бар, дағы суылып, көзі адырайып, адам бейнесі кеткен біреу кірді» [4, 25 бет]. Күлпаштың сіңлісі Раушанның арам мінезін, тығырыққа тірелгенде, шығу үшін барлық амал-айланы іске асыратынын тек бір ғана іс-әрекеті мен бір ғана сөзі арқылы шебер сыналған: «Ендігі қалған өміріңді қорлыққа салма... жыл болса ауыр, осы бастан азбас, тозбас қамыңды ойла» [4, 25 бет]. Отбасы беріктігі, отбасы татулығы, отбасы бақыты жылдар бойы қалыптасып, шыңдалады. Отбасының әрбір мүшесі жеке-дара жүріп бақытты бола алмайды, өз бақытын тек отбасы ішінде ғана сезіне алады. Аштық шеңгелінен құтылу үмітімен ері Мақтым мен баласы Қалиды тастап, Жұмағазыға тиген Күлпаш өз мұратына жете алмайды. Күлпашты екі түрлі қырын көрсетеді. Бір жағынан тек қара басын ойлап, аштықтан құтқарылудың жолын іздеген Күлпаш пен байдың үйіне барып, амалын тауып, азық-түлікті өз жақындарына тасуды көздеген, отбасының қамын ойлаған Күлпаштың бейнесі.

«Айранбай» әңгімесінде бір жарық сәуле көрмеген кедейдің еңбегін бай манаптардың жеуі, кедейдің қаншама еңбек етіп, маңдай терін төксе де, биікке жете алмауы суреттеледі. Сол кездегі әділетсіздік Айранбайдың мына сөздері арқылы анық байқалады: «Қырық жылдың жиырма жылын есепке алмағанда, жиырма жылғы еңбегінің жемісі қайда? Жиырмасынан бері бір тыным алған емес. Күні-түні істеу, бірақ тойыну, бүтіндену жоқ. Өзіндей Кемелбай өткен өміріне шөптің басын сындырған емес, Ол сонда да, бай, бүтін, жеткілікті» [2, 248 бет]. Айранбайдың еңбек адамы екенін суреткер жанама мінездеу арқылы бейнелейді, оның жанындағы заттар, нақышты тілмен суреттелген бөлме бейнесі оған дәлел бола алады. «Оның басында кірлі қара тақтай, маңайы толған былғары, қайыстың қиқымы; біз пышақ, қайрақ, қалып, мұрындық қоқырсып жатыр» [4, 245 бет]. Ал оның кедей екені киімінен анық байқалады: «Көйлексіз, жеңсіз күртеше тонды жалаңаш етіне киіп алып, Айранбай ескілеу етікті бастап жатыр» [4, 245 бет]. Шығармада бай өкілдерінің арам пиғылдары, бергеннен гөрі, алғанды жандары сүйетіні, өзінікі болса да, өзгенікіне көзі түсетін мінездерін Кемелбайдың әйелінің бір ғана іс-әрекеті арқылы шебер сынады. Кемелбайдың әйелі жиында етті турамай жатып есік жақтағы балаларға үлестіре бастағанда, Раушан келеді. «Раушан қызына ала бергенде, «сорлы жалмауыз, қайдан табақтас болып едің, бір жапырақ жегізбедің ғой» деп омыртқаны тартып алған» [4, 246 бет].

 «Бай шаңырағы – аруақты шаңырақ, байдың мүлік-дүниесі киелі, оған қол созу – күнә дейтін лақаптың негізсіздігін әшкерелеу үшін жазушы «Сары ала тон» эпизодын баяндайды» [2, 119 бет]. Конфиске мәселесі қозғалады. Сейпеннің мақтануы. Сол сары ала тоңның жағасынан есікте жүрген күң Несібелі мен малай Тұтқыштардың ұстауынан, бәйбішенің тізбектелген көп кілтінің Несібелінің қолына берілуі, байлардың, бәйбішелердің басынан билік кетіп, қарапайым еңбек адамдары, қарапайым кедейлер еңбегінің арқасында жоғары орынға созғаны туралы сөз етіледі [3, 304 бет]. «Беті жара – айғызданған тырнақтың ізі. Түсі түтігіп, қарайып кеткен. Көз қанталап қызарып тұр» [4, 208 бет]. Тұтқыш сары ала тонды киіп, алтынды медалды төсіне қадады. Аяғында жыртық етік, басында жалбаланған құлақшын. Өзі жайнандап, жымың-жымың етеді. «Ки, киетін заманың! – деп, бәйбіше жүрегі жарылардай болып күрсініп, теріс қарап бұрылды», «Қойшы әрі, тонда не бар дейсің, әшейін лақап қылып жүрген ғой, аруақты шаңырақ деп біз ғана қорқамыз, әйтпесе түгі де жоқ көрінеді» [4,209 бет]. Сол кездегі кедейлердің өмірі өзгереді, жаңа серпіліс келеді, әлі де төңкеріс болады, әлеуметтік теңсіздік орнайды деген теңсіздік шығарманың соңғы жолдарынан анық байқалады: «Білектей қамшымен күрең жорғаны жамбасқа тартып жібергенде, жорғаның тұяғы жұмсақ топырақты уыстап лақтырғандай болды» [4, 211 бет]. Күрең жорғаның алға ұмтылысы – болашақтағы үлкен төңкерістің белгісіндей.

Қорытындылай келгенде, Бейімбет Майлин - өз шығармаларында сол кездегі кедейдің жай-күйін, байлардың үстемдігін, кедейлердің сана-сезімінің жетілуін, болашақтағы жаңа серпіліске, әділеттіліктің орнауына деген сенімін портрет, тура мінездеу, жанама мінездеу арқылы жеткізе білген «шебер әңгіме шебері».

**Пайдаланылған әдебиеттер:**

1. **Қ.Жармағамбетов**. «Бейімбет Майлин Өмірі мен творчествосы Х сыныпқа арналған оқу құралы». - «Қазақтың мемлекеттік оқу-педагогика» Алматы. – 1961 ж.
2. **Б.Наурызбаев.** «Дәуір суреткері» (Б.Майлиннің жазушылық шеберлігі туралы). Қазақ ССР-нің «Ғылым» баспасы Алматы. – 1969 ж.
3. **Би аға. Б.Майлин туралы естеліктер** / Құраст. Баспаға дайындаған Т.Бейісқұлов. / - Алматы: Жазушы, 1991 ж. –
4. **Майлин Б.** «Шұғаның белгісі.Әңгімелер». – Алматы: Атамұра, 2003 ж.